שרן ייני

שֶרָן ייני (נולד ב-8 בדצמבר 1986) הוא כדורגלן עבר ישראלי, ששימש קפטן קבוצת מכבי תל אביב, כשהוא משחק במספר תפקידים הגנתיים, בתוכם קשר אחורי, בלם ומגן. שימש גם כקפטן נבחרת ישראל, טרם פרישתו ממנה ב-2020. ייני נולד וגדל בשכונת רמת אביב שבתל אביב, בנם של הזמר והשחקן ליאור ייני ורותי פולני. הוא התחנך בבית הספר היסודי "אילנות", ולאחר מכן בבית הספר התיכון אליאנס שבשכונה בה גדל. ייני החל את דרכו במחלקת הנוער של מכבי תל אביב, והוא עלה לקבוצה הבוגרת בעונת 2004/2005 במשחק נגד הפועל באר שבע במסגרת ליגת העל, תחת הדרכתו של ניר קלינגר. בעונת 2006/2007 פתח ייני בהרכב ב-10 משחקים. את שער הבכורה שלו כבש במחזור הראשון של עונת 2008/2009 בדקה ה-92 מול בני יהודה. בהמשך העונה הוא זכה עם מכבי תל אביב בגביע הטוטו. באותה העונה סיים עם שלושה שערי ליגה, כמו גם בעונה שלאחר מכן. בעונת 2010/2011 כבש ייני שער אחד בגביע הטוטו, בדרבי מול הפועל תל אביב, וגם שער ליגה, במחזור האחרון של העונה מול מכבי נתניה. בעונת 2012/2013 מונה ייני לקפטן מכבי תל אביב, הרבה לשחק בעמדת המגן הימני, והפך לאחד השחקנים המשמעותיים בקבוצה. בתום העונה זכה עם הקבוצה באליפות וזכה להניף את צלחת האליפות אחרי עשור שהקבוצה לא זכתה בתואר. ב-26 ביוני 2013 חתם על הארכת חוזהו בקבוצה בארבע שנים נוספות. בעונת 2013/2014 שותף ב-29 משחקי ליגה, ו-42 משחקים רשמיים בסך הכל בדרך לזכייה שנייה ברציפות באליפות המדינה. בעונה זו ערך ייני את משחקו ה-200 במדי הקבוצה במסגרת ליגת העל, וגם הפך לשיאן ההופעות האירופיות במדי מכבי תל אביב בכל הזמנים. בעונת 2014/2015 זכה עם הקבוצה באליפות שלישית ברציפות, והשלים עמה זכייה בכל התארים בעונה זו, כשהניף כקפטן הקבוצה גם את גביע המדינה וגביע הטוטו, וזאת על אף שנעדר מגמר גביע המדינה עקב פציעה. לקראת עונת 2015/2016 חתם בקבוצת ויטסה מליגת העל ההולנדית. ב-13 בספטמבר 2015 ערך ייני את הופעת הבכורה שלו במדי ויטסה, כשעלה כמחליף במשחק ההפסד מול אוטרכט ההולנדית. ב-22 בנובמבר 2015 הבקיע ייני את שער הבכורה שלו בליגה ההולנדית, במשחק נגד דן האג. בסך הכל שיחק שנה וחצי במועדון, וכבש שער אחד ב-36 הופעות ליגה. ב-27 בינואר 2017 חזר ייני לישראל וחתם ל-3.5 שנים בקבוצת נעוריו מכבי תל אביב מליגת העל. בספטמבר 2019 נפצע באימון הקבוצה וסבל מקרע בשריר התאומים, פציעה שהשביתה אותו למשך חודשיים. גם לאחר הפציעה חזר לסגל הקבוצה, אך מיעט לקבל דקות ועד לסיום העונה, בה זכה באליפות שנייה ברציפות, שותף רק בעשרה משחקים. ב-27 ביולי 2020 הוארך חוזהו בקבוצה בעונה נוספת. בסיום אותה העונה זכה עם הקבוצה בגביע המדינה לאחר שפתח בהרכב במשחק הגמר בו ניצחה מכבי 1–2 את הפועל תל אביב. ב-17 ביוני 2023 האריך את חוזהו בקבוצה בעונה אחת עם אופציה לעונה נוספת. לקראת סיום העונה, אחרי שהובטחה הזכייה באליפות השישית שלקח עם הקבוצה, הודיע על פרישה. בשנים 2007–2008 שיחק בנבחרת הצעירה עד גיל 21 של ישראל, ולזכותו 10 הופעות במדיה, ביניהן הופעה במסגרת אליפות אירופה לנבחרות צעירות עד גיל 21 לשנת 2007. ב-22 במרץ 2013 ערך את הופעת הבכורה שלו בנבחרת הבוגרת של ישראל, כשפתח בהרכב מול נבחרת פורטוגל במסגרת מוקדמות מונדיאל 2014, בו נבחר כשחקן המצטיין בצד הישראלי לאחר שצלח את כריסטיאנו רונאלדו במשחק שהסתיים בתיקו 3–3 (1–1 במשחק הגומלין). ב-18 בנובמבר 2020 הודיע ייני רשמית, כקפטן נבחרת ישראל הבוגרת, על פרישה מהנבחרת. אביו, הזמר והשחקן ליאור ייני, סיפר כי הוא עצמו מעולם לא שיחק כדורגל, אם כי שכנם היה כדורגלן בליגה הארצית שגילה את שרן בילדותו, ועל כן אימן ודרבן אותו. בעל תואר ראשון בפסיכולוגיה מאוניברסיטת רייכמן.[דרוש מקור] ב-25 במאי 2013 התחתן עם שלי אביב, דוקטור למשפטים, ולהם בת ובן. הוא בעל דרכון פולני. מכבי תל אביב אליפות: 2012/2013, 2013/2014, 2014/2015, 2018/2019, 2019/2020, 2023/2024 גביע המדינה: 2004/2005, 2014/2015, 2020/2021 גביע הטוטו: 2008/2009, 2014/2015, 2017/2018, 2018/2019, 2020/2021, 2023/2024 אלוף האלופים: 2019, 2020 מעודכן לתאריך 8 ביולי 2020 מעודכן ל-18 בנובמבר 2020 מדיה וקבצים בנושא שרן ייני בוויקישיתוף שרן ייני, ברשת החברתית אינסטגרם שרן ייני, באתר ההתאחדות לכדורגל בישראל שרן ייני, באתר Transfermarkt שרן ייני, באתר Soccerway שרן ייני, באתר National Football Teams שרן ייני, באתר FootballDatabase.eu ליאור טימור, הסיפור שלנו מתחיל: ראיון עם שרן ייני, באתר מכבי תל אביב, ‏21 בספטמבר 2022 אורן יוסיפוביץ‏, הרבה יותר מאופי: האליפות של שרן ייני, באתר וואלה, 1 באפריל 2019 דוד מרואני, שרן ייני היה הדבר הבא. מי הבאה אחרי מכבי ת"א?, באתר הארץ, 12 במאי 2011 שירלי בר דיין, ‏מנהיג המהפכה: כיצד הפך ייני לפנים החדשות של מכבי ת"א?, באתר ערוץ הספורט, 1 באוקטובר 2012 שגרירים: שרן ייני כבש שער בכורה במדי ויטסה ארנהם, באתר וואלה, 22 בנובמבר 2015 יניב טוכמן‏, שרן ייני חתם על החוזה במכבי תל אביב: "הקלה גדולה, כיף לחזור", באתר וואלה, 27 בינואר 2017 נדב צנציפר, שרן ייני סובל מקרע, ייעדר מספר שבועות, באתר ynet, 11 בספטמבר 2019 יניב טוכמן‏, טל בן חיים חתם במכבי תל אביב: "מגיע רעב מתמיד", באתר וואלה, 27 ביולי 2020 רז אמיר, ‏שרן ייני האריך את חוזהו במכבי תל אביב, באתר ONE‏, 17 ביוני 2023 יניב טוכמן‏, שרן ייני הודיע על פרישה: "כיף לי שנגעתי בכל כך הרבה אנשים", באתר וואלה, 20 במאי 2024 דורון בן דור ועמית קרקו, ‏בגיל 33: שרן ייני הודיע על פרישה מהנבחרת, באתר ONE‏, 18 בנובמבר 2020 יעקב בר-און, ‏קריאת התרנגול: ליאור ייני נהנה מהתחייה המפתיעה ביוטיוב, באתר מעריב אונליין, 5 באוגוסט 2015 דוד מרואני, שרן ייני היה הדבר הבא. מי הבאה אחרי מכבי ת"א?, באתר הארץ, 12 במאי 2011